Gewoonlik is dit slegte maniere om skaduwee oor ’n sonbaaier te gooi, maar in die hoogsomer is dit maar ’n goeie plan om jou vel te beskerm teen die oormaat UV-strale.
Hierdie eenstukafdak swaai maklik uit en derhalwe kan een mens hom oprig of afslaan. Jy kan hom teenaan die passasiers- óf bestuurderskant vasmaak. Daar is selfs ’n flap waardeur jy ’n verlengkoord kan trek.
Omdat hierdie afdalk so maklik uitvou, word hy bemark as ’n eenmanstorie. Hy is stewig genoeg om op sy eie te staan, maar daar is ankertoue as die wind stoot. Die aluminiumraam is beskikbaar in drie groottes: 2,1 m, 2,3 m en 2,5 m.
Hierdie afdak is blykbaar die grootste en ligste van al die monteerbare afdakke. Hy verskaf 10,4 m2 skaduwee en weeg slegs 6 kg. Jy maak hom maklik aan jou voertuig se dakrak vas met stroppe. Jy kan hom ook op sy eie staanmaak – dan doen hy sommer ook diens as ’n wafferse gazebo.
Hy’s in die Kaap gemaak – as hy daar kan oorleef, sal hy op enige plek in Suid-Afrika heel bly. Die vierarmraam kan deur een mens staangemaak word en daar is ankertoue as die weer werklik rof raak. Die seil het ook ’n aluminiumvoering wat UV- strale uithou.
Omdat hy op enige voertuig, kappie of sleepwa met of sonder ’n dakrak pas, is die Uni Awn beslis een van die veelsydigste afdakke op die mark. Jy bêre hom in ’n aluminiumkas en hy het 5 teleskopiese aluminiumpale en klitsrits-insetsels waaraan jy kantseile kan hang. Hy’s 1,5 m lank en 2,4 m breed.